Får 15.000 kroner i erstatning og må ta nytt et helt år på én uke

FORTVILER: Guro Andersen (19) og Hanne Lerfaldet (18) har måttet avlyse sydentur for å fullføre videregående etter skolens fagtabbe. FOTO: PRIVAT

Videregående skole lot avgangselever ta ugyldig fag

Avgangselever ved Hønefoss videregående skole var i full gang med ferie, sommerjobbing og reiser da sjokkbeskjeden kom tirsdag denne uken.

Eliese Laustsen

Oppdatert 11. september 2013

Artikkelen er over syv år gammel

Kurset de hadde bestått i breddeidrett var ikke godkjent av Utdanningsdirektoratet.

Dermed stod 13 elever ved startstreken for høyere utdanning - uten gyldige vitnemål, skriver avisen Ringerikes Blad.

- Jeg er oppgitt over at det har gått et helt år før fagfeilen ble oppdaget. Både elever og lærere er veldig sinte, forteller Iris Michaelsen (19) til VG.

Til tross for hektisk sommerjobb i full stilling, har hun i dag måttet finne veien tilbake til skolebenken. Elevene har fått tilbud om å ta årskurs i valgfaget medie- og informasjonskunnskap - på én uke.

- Vi skal gjennom 80 undervisningstimer før neste torsdag. Da blir det ikke mye fritid når skole og jobb er unnagjort, og jeg flytter snart fra kjæresten min for å gå på skole i Trondheim. Det var ikke slik jeg så for meg å bruke den siste tiden, forteller Michaelsen fortvilet.

Måtte avbestille sydentur

Klassevenninnen Hanne Lerfaldet (18) var på utenlandsreise da hun mottok den dårlige nyheten fra skolen.

- Da var jo den turen ødelagt. I tillegg har jeg måttet avbestille en sydentur til Rhodos med to andre venninner, sier Lerfaldet til VG.

Hun har søkt sykepleierstudier fra høsten av.

- Jeg er skikkelig lei meg. Nå er det jo ikke sikkert at jeg kommer inn. Det er ikke bare å sette seg tilbake på skolebenken nå, det er umotiverende når du vet at du egentlig skulle ha vært ferdig, forklarer Lerfaldet.

Guro Andersen (19) er enig.

- Jeg gledet meg veldig til den sydenturen. Vi får ersattet dette, men det er ikke pengene som er viktig. Det er ikke rettferdig at vi blir straffet for noe skolen har gjort feil, sier Andersen.

Les også: Mener SV-Halvorsen etterlater «tidsinnstilt bombe» i skolen

Får 15.000 kroner

Elevene får utbetalt 15.000 kroner hver i erstatning fra skolen, i tillegg til tilbudet om undervisningen i det nye valgfaget.

- Pengene skal fungere som kompensasjon for tapt inntekt, og er beregnet ut fra tanken om en timelønn for de 80 timene elevene må bruke på faget den kommende uken, opplyser Olav Bråten, rektor ved Hønefoss videregående skole til VG.

Det utgjør en timesbetaling på 187,50 kroner.

- Hva er årsaken til denne kjempetabben?

- Skolen har blandet sammen begrepenestudieforberedendeogstudiespesialiserende. Disse elevene som tok allmennfaglig påbygning, skulle hatt det forberedende programmet i breddeidrett, men gjennomførte istedet det spesialiserende, forklarer rektoren.

Gammel tabbe

Han mener feilen ble begått for mer enn et år siden.

- Det er en liten tekst som har blitt oversett. Skolen har handlet i god tro og trodd at alt var riktig og i orden med valgfaget, sier han.

Bråten opplyser videre at skolen ble gjort oppmerksom på feilen fra Utdanningsdirektoratet mandag 22. juni.

- Da søkte vi om dispensasjon, og hadde vi stor tro på at søknaden skulle gå gjennom. Det gjorde den ikke. Vi fikk avslag fordi skolen ikke hadde fulgt lovverket, forklarer han.

Les også: Elever med mye prøver og lekser gjør det dårligere

Rekker fristen

Rektoren understreker at han er svært lei seg for ekstraarbeidet dette medfører for elevene og skolen.

- Vi er opptatt av at elevene ikke skal miste noen muligheter med tanke på opptaket til høyere utdanning. Det er derfor vi gjør dette såpass intensivt i løpet av en uke. Fristen for å sende inn karakterene er 12. juli, og det skal elevene nå rekke.

Publisert: 04.07.13 kl. 22:19 Oppdatert: 11.09.13 kl. 11:53

Les også

Mer om Skole og utdanning